Bernat Fenollar
**Scachs d'amor** («kjærlighetssjakk») er et dikt på katalansk språk som formodentlig ble skrevet mellom 1470 og 1490, med 1475 som et sannsynlig årstall. Diktet er en allegorisk framstilling av kjærligheten i form av et sjakkparti, og er den tidligste kjente beskrivelsen av et parti med moderne regler.

Forfatterskapet tilskrives en sirkel av litterater rundt Bernat Fenollar, Francí de Castellví og Narcís Vinyoles. Siden de hadde tilhold i Valencia er det rimelig å anta at diktet ble skrevet der.

Tittel
------

Diktets fullstendige tittel er *Hobra jntitulada scachs d'amor feta per don Franci de Castellvi e Narcis Vinyoles e mossen Bernat Fenollar sota nom de tres planetes ço es Març Venus e Mercuri per conjunccio e jnfluencia dels quals fon jnventada*.

I norsk oversettelse lyder tittelen omtrent *«Verk med tittelen kjærlighetssjakk skrevet av don Franci de Castellvi og Narcis Vinyoles og Mossen Bernat Fenollar, navngitt etter de tre planetene Mars, Venus og Merkur under hvis konstellasjon og innflytelse det er skrevet»*.

Mottakelseshistorikk
--------------------

Jesuitten P. Ignacio Casanovas fant i 1905 håndskriftet i *Real Capilla del Palau* i Barcelona. Manuskriptet skal ha bestått av 13 påskrevne og 30 blanke ark med dimensjonene 290 x 215 cm. Den katalanske sjakkhistorikeren José Paluzíe y Lucena (1860–1938) gav i 1912 ut flere avhandlinger om diktet, den første fullstendige utgaven ble publisert av Ramón Miquel i Planas. Den innflytelsesrike sjakkhistorikeren Harold James Ruthven Murray viste liten interesse for det katalanske sjakkdiktet, og det førte til at diktet fikk liten oppmerksomhet, tross den store betydningen det har for opprinnelsen til moderne sjakk. 

Manuskriptet forsvant under den spanske borgerkrigen (1936–1939) og har siden vært regnet som tapt.

Innhold
-------

I diktet fungerer sjakkpartiet som en allegori over kjærligheten. Mars (Castellví) spiller med hvite brikker (i originalform røde) mot Venus (Vinyoles) som svart (opprinnelig med grønne brikker). Mars åpner spillet og kurtiserer Venus, men hun avverger framstøtet med det som i dag kalles skandinavisk forsvar. Merkur (Fenollar) er dommer, fastsetter reglene og kommenterer. 

Diktet består av 64 strofer, dvs. en strofe for hver rute på sjakkbrettet. Strofene er gruppert tre og tre: den første i gruppa representerer hvits trekk, den andre svarts og i tredje kommenterer dommeren reglene. De tre første strofene er en introduksjon og den siste strofen er trekket som fører til sjakkmatt. Det antas derfor at spillet er konstruert og ikke egentlig spilt, og følgelig ikke kan brukes til å bedømme styrken til tidens sjakkspillere. Likevel gir diktet et inntrykk av det intellektuelle miljøet som moderne sjakk oppsto i.

Det første kjente sjakkpartiet med moderne regler
-------------------------------------------------

Etter dagens system: skandinavisk forsvar, Mieses-Kotroc-varianten (B01)

 **Castellví vs. Vinyoles**
Stilling etter 21. Dd8#

  


|  |  |
| --- | --- |
| **1. e4 d5** | **12. d4 Sd6** |
| **2. exd5 Dxd5** | **13. Lb5+ Sxb5** |
| **3. Sc3 Dd8** | **14. Dxb5+ Sd7** |
| **4. Lc4 Sf6** | **15. d5 exd5** |
| **5. Sf3 Lg4** | **16. Le3 Ld6** |
| **6. h3 Lxf3** | **17. Td1 Df6** |
| **7. Dxf3 e6** | **18. Txd5 Dg6** |
| **8. Dxb7 Sbd7** | **19. Lf4 Lxf4** |
| **9. Sb5 Tc8** | **20. Dxd7+ Kf8** |
| **10. Sxa7 Sb6** | **21. Dd8 matt** |
| **11. Sxc8 Sxc8** |

Litteratur
----------

* Ricardo Calvo: *Valencia Spain: The Cradle of European Chess*. Presentation to the CCI, Wien 1998 (PDF-fil, 163 KB).
* José Antonio Garzon: *The Return of Francesch Vicent: The History of the Birth and Expansion of Modern Chess.* Valencia 2005, ISBN 8448241940

Referanser og noter
-------------------

1. ↑  José A. Garzon: *La tesis valenciana como cuna del ajedrez moderno. Scachs d'amor (1475)*, kap. 7.1, (besøkt 20. oktober 2013).
2. 1 2 3  *The Valencian reform: The birth of modern Queen and Bishop*, history.chess.free.fr
3. ↑  1) «Notice sur un Manuscrit en langue catalane existant à l´Archive du Palau à Barcelone». i *La Stratégie*, Paris 4, april 1912, s. 121–123. 2) En halv side i *Deutsches Wochenschach*, nr. 21, mai 1912, s. 189. 3) I hans *Manual de Ajedrez*, 6 bind, Barcelona 1912.
4. ↑  «Escachs d´Amor, poema inèdit del XVèn segle» i *Bibliofilia, Recull d´estudis, observacions, comentaris I noticies sobre llibres en general i sobre qüestions de llengua i literatura catalanes en particular*, bind 1, Barcelona 1911–1914, s. 413–440.

Eksterne lenker
---------------

Wikisource har originaltekst relatert til denne artikkelen:
***Scachs d'amor***

* Engelsk oversettelse av diktet
* *Scachs d’amor* av Bill Wall (besøkt 20. oktober 2013).
* Sjakkpartiet, chessgames.com
* scachsdamor.org